钦定古今图书集成/明伦汇编/闺媛典/第369卷 > 孙润甫妾王氏
## 钦定古今图书集成/明伦汇编/闺媛典/第369卷 > 孙润甫妾王氏

按《辍耕录》：“孙良祯之父江东建康道肃政廉访使泽
甫公，年五十，未有子，夫人杜氏深以为忧，屡请公再
聘，公不允。仕西广时，闻寡居王安人者，美而宜子，夫
人自为公谋聘之。既归，执妇礼甚恭，长夫人数岁，夫
人推让正寝以居之，相处雍睦，宛若姊妹，饮食起居，
罔有不同，公独内自不安。越明年，夫人生良祯，一日”，
王氏告公曰：“君自有妇，所以再娶妾者，为嗣续计耳。
今夫人既生子，妾又何事焉？”即出道家冠服一袭以
示曰：“妾之志决矣，请从此辞。”夫人固留不得，公因谓
夫人曰：“向吾再娶，惧无后也。若不改图，人其以我为
汰乎？”乃听王氏去，奁资万金悉返之。自是出居一女
道庵，戒行严谨，人未尝见其面。而夫人岁时问遗弥
至。后良祯贵显，迎以归，事之如亲母。